**ALTERNATIVNI CEDAW IZVJEŠTAJ:**

**IZVJEŠTAJ ORGANIZACIJA CIVILNOG DRUŠTVA O PRIMJENI ZAKLJUČNIH ZAPAŽANJA I PREPORUKA CEDAW KOMITETA ZA BOSNU I HERCEGOVINU**

**2013 - 2017**

**Marginalizovane grupe žena**

**Zaključni komentar broj 37:**

*Komitet izražava zabrinutost zbog situacije različitih ugroženih grupa žena, uključujući Romkinje, interno raseljene žene, od kojih mnoge i dalje žive u kolektivnim smještajima, takozvane manjinske povratnice, seoske žene, starije žene i žene s onesposobljenjem, koje su podložnije siromaštvu i u riziku su od ukrštenih oblika diskriminacije u vezi sa obrazovanjem, zdravstvenom njegom, zapošljavanjem i javnim i političkim učešćem. Komitet izražava žaljenje zbog nedovoljnih informacija koje je zemlja članica obezbijedila u vezi s tim i ograničenim informacijama o privremenim posebnim mjerama.*

**Zaključna preporuka 38:**

*Komitet poziva zemlju članicu da preduzme djelotvorne mjere za ukidanje diskriminacije Romkinja, interno raseljenih žena i povratnica, seoskih žena, starijih žena i žena s invaliditetom, naročito u oblasti obrazovanja, zdravlja, zapošljavanja i političkog i javnog života, razvijanjem ciljanih strategija, uključujući privremene posebne mjere za povećanje ravnopravnosti u ovim oblastima. Komitet takođe preporučuje da zemlja članica poveća svoju saradnju sa organizacijama civilnog društva u vezi s ovim i traži da uključi detaljne informacije o položaju ugroženih grupa žena u svoj sljedeći periodični izvještaj, uključujući sistematizovane informacije o položaju i oblicima diskriminacije različitih grupa ugroženih žena (Romkinja, žena sa invaliditetom, žena na selu, LBT žena, povratnica i raseljenih žena, starijih žena)*

**Sažetak**

S obzirom na različite potrebe, položaj i stepen uživanja prava različitih grupa marginalizovanih žena, u ovom dijelu izvještaja ponaosob su predstavljene pojedine od ovih ranjivih grupa – žene s invaliditetom, povratnice i interno raseljene žene, LBT žene, Romkinje i žene na selu. Ono što je zajedničko za sve ove grupe žena su: višestruka diskriminacija koja se bazira na spolu i nekim drugim karakteristikama kao što su seksualna orijentacija, nacionalna pripadnost ili socijalni status, neujednačena i nepristupačna zdravstvena zaštita (koja je usko povezana s lošom saobraćajnom infrastrukturom, ukidanjem seoskih ambulanti, skupim privatnim pregledima, troškovima prevoza i arhitektonskim barijerama), nepostojanje adekvatnih statističkih podataka te neprepoznavanje specifičnih potreba ovih ranjivih grupa u konkretnim strategijama i politikama razvoja. Jedna od zajedničkih karakteristika ogleda se i u činjenici da ove žene skoro nikako ne participiraju u zakonodavnim i/ili izvršnim tijelima na bilo kojem nivou vlastitu BiH, te da je nivo predrasuda i stereotipa prema pojedinim grupama u bh. društvu zabrinjavajuće visok.